CELEX: 
Language: lv
Date: 2021-10-29 00:00:00
Title: KOMISIJAS DELEĢĒTĀ REGULA (ES) …/.. kas papildina Eiropas Parlamenta un Padomes Direktīvu 2014/53/ES attiecībā uz minētās direktīvas 3. panta 3. punkta pirmās daļas d), e) un f) punktā norādīto pamatprasību piemērošanu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Daudz radioierīču ikdienā izmanto ne tikai pieaugušie patērētāji un speciālisti, bet arī mazaizsargāti lietotāji, piemēram, bērni. 
            
            
               Pirmkārt, Eiropas Parlaments un Padome ir vairākkārt pauduši, ka vajadzīgs ES stiprināt kiberdrošību
                  1
               , atzīstot satīkloto radioiekārtu, to vidū lietu interneta (IoT) iekārtu, sensoru un tīklu augošo nozīmi un attiecīgās drošības problēmas. ES satvaru veido vairāki tiesību akti
                  2
               , kas aptver ar kiberdrošību saistītus aspektus vai dažus tās elementus. Risinot atsevišķus kiberdrošības jautājumus, dažādiem dalībniekiem/ieinteresētajām personām var būt īpaši pienākumi palīdzēt nodrošināt, ka drošībā paliek visa ekosistēma. Piemēram, tīklu operatoriem un pakalpojumu sniedzējiem jānodrošina, ka to sistēmas un platformas ir aizsargātas, iekārtu ražotājiem jānodrošina, ka projektēšanā tiek ievēroti drošības principi, lietotājiem jābūt informētiem par risku, kas pastāv noteiktās darbībās, un vajadzību veikt nepieciešamos atjauninājumus iekārtām, ko viņi izmanto, bet dalībvalstis var noteikt prioritātes. Visas ekosistēmas kiberdrošība ir nodrošināta tikai tad, ja kiberdroši ir visi tās komponenti. 
            
            
               Otrkārt, 2016. gada decembrī Norvēģijas Patērētāju padome bija novērtējusi atsevišķu radiosistēmai pieslēgtu rotaļlietu tehniskos parametrus
                  3
               . Tās konstatējumi norāda uz iespējamu aizsardzības trūkumu bērnu tiesībās uz privātumu, persondatu aizsardzību un drošību. Iebūvēto skaļruņu, mikrofonu un citu sensoru dēļ savstarpēji savienotas rotaļlietas pēc definīcijas ir “viedas” un spēj, piemēram, interpretēt runu, un tas tās padara spējīgas mijdarboties ar bērnu. Tās arī spēj ierakstīt ne tikai foto, video, ģeolokācijas un ar spēlēm saistītos datus, bet arī pulsu, miega paradumus un citus biometriskos datus. Ziņojumā arī norādīts, ka dažas no šīm rotaļlietām, kad tās mijdarbojas ar bērnu, var reklamēt preces, bet tas var neatbilst gaidāmajai tāda veida izstrādājumu pārredzamībai. Šā iemesla dēļ ziņojuma rezultāti likuši Eiropas patērētāju asociācijai
                  4
                aicināt rīkoties.
            
            
               Rotaļlietas ir tikai daļa no plašākas nozares, kas rada līdzīgu apdraudējumu. Direktīvā 2009/48/EK ir noteiktas drošuma prasības, kam rotaļlietām, uz kurām attiecas minētās direktīvas piemērošanas joma, jāatbilst, lai tās Savienībā var laist tirgū. Tomēr starp minētajā direktīvā noteiktajām prasībām nav, piemēram, prasību, kas nodrošina persondatu un privātās dzīves aizsardzību vai aizsardzību pret krāpšanu. 
            
            
               Viedierīces, viedkameras un vairākas citas savienotas radioiekārtas, kā mobilie tālruņi, klēpjdatori, sargspraudņi, signalizācijas sistēmas un mājsaimniecības automatizācijas sistēmas, ir pakļautas arī uzlaušanas riskam un rada privātuma problēmas, kad ir pieslēgtas internetam. Turklāt valkājamas radioiekārtas (kā gredzeni, aproces, kabatas knaģi, austiņas, aktivitātes reģistratori u. c.) laika gaitā var novērot un ierakstīt daudz lietotāja sensitīvo datu (piemēram, vietu, temperatūru, asinsspiedienu, pulsu) un tos pārsūtīt ne tikai internetā, bet arī ar nedrošām tuvsakaru tehnoloģijām. Radioiekārtu direktīva 2014/53/ES
                  5
                (RED) izveido tiesisko regulējumu radioiekārtu laišanai vienotajā tirgū. Tā attiecas uz radioiekārtu obligāti izpildāmajiem tirgus piekļuves nosacījumiem. RED attiecas uz elektriskām un elektroniskām iekārtām, kas spēj izmantot radiofrekvenču spektru sakariem un/vai radionoteikšanai. Dalībvalstis caur savām tirgus uzraudzības iestādēm veic korektīvus pasākumus pret neatbilstīgām radioiekārtām. 
            
            
               RED 3. pantā ir izklāstītas pamatprasības, kam radioiekārtām, kuras laiž Savienības tirgū, jāatbilst: 3. panta 1. punkta a) apakšpunktā ir noteiktas pamatprasības, kas attiecas uz veselību un drošību, 3. panta 1. punkta b) apakšpunktā noteiktas pamatprasības, kas attiecas uz elektromagnētisko savietojamību, un 3. panta 2. punktā noteiktas pamatprasības, kas attiecas uz radiofrekvenču spektra efektīvu un lietderīgu izmantošanu. RED 3. panta 3. punktā ir noteiktas arī papildu pamatprasības, kas attiecas uz radioiekārtu kategorijām vai klasēm, kuras noteiktas ar to saistītajos Komisijas deleģētajos aktos. 
            
            
               Ar RED Komisija tiek pilnvarota pieņemt deleģētos aktus, lai padarītu piemērojamu kādas no RED 3. panta 3. punktā izklāstītajām pamatprasībām, precizējot katru no prasībām, kas attiecas uz radioiekārtu kategorijām vai klasēm. Uz šo iniciatīvu attiecas trīs 3. panta 3. punkta pirmās daļas punkti: 
            
            
               ·d) punkts, kas nodrošina tīkla aizsardzību;
            
            
               ·e) punkts, kas nodrošina persondatu un privātās dzīves aizsardzību,
            
            
               ·f) punkts, kas nodrošina aizsardzību pret krāpšanu. 
            
            
               Tomēr mērķis nav vis radīt papildnoteikumus vai noteikumus, kas pārklājas ar spēkā esošajiem tiesību aktiem, bet nodrošināt, ka spēkā esošie principi attiecīgā gadījumā tiek pārvērsti īpašās prasībās Savienības tirgū laižamo preču ražošanai ar zināmu izpildāmības vai pārbaudāmības pakāpi. Ir svarīgi nodrošināt savstarpēju papildināmību ar spēkā esošo ES regulējumu. Šajā ziņā radioiekārtām, ražojumiem vai komponentiem, uz kuriem attiecas Regulas (ES) 2019/2144
                  6
                un (ES) 2018/1139
                  7
                vai Direktīva (ES) 2019/520
                  8
               , nav jāietilpst radioiekārtu kategorijās vai klasēs, kurām jāizpilda Direktīvas 2014/53/ES 3. panta 3. punkta pirmās daļas e) un f) punktā noteiktās pamatprasības. 
            
            
               Datu aizsardzības sfērā Savienības tiesību akti par persondatiem un privātuma aizsardzību, kā Eiropas Parlamenta un Padomes Regula (ES) 2016/679
                  9
                un Eiropas Parlamenta un Padomes Direktīva 2002/58/EK
                  10
               , reglamentē persondatu apstrādi un privātuma aizsardzību, bet nereglamentē radioiekārtu laišanu Savienības tirgū. 
            
            
               Šīs iniciatīvas galvenais mērķis ir palīdzēt stiprināt “uzticamības ekosistēmu”, kas ceļas no sinerģijas starp visiem saistītajiem ES tiesību aktiem par tīklu aizsardzību, privātumu un krāpšanu, un tā ir sīkāk aplūkota pievienotajā ietekmes novērtējumā. Tad šai iniciatīvai būtu jāielaiž ES tirgū tikai tādas radioiekārtas, kas ir pietiekami drošas. Ņemot vērā vispārīgos mērķus, iniciatīvas mērķis ir stiprināt dažu pamattiesību (piemēram, privātuma) ievērošanu un atbalstīt politikas mērķus, kas noteikti citos ES tiesību aktos, kuri neļauj tirgus noteikumus īstenot. Nepieciešama arī laicīga rīcība, ņemot vērā riska apmēru un to, ka tūlītēja piemērošana pozitīvi ietekmē pastāvošos ES politiskos mērķus. Iespēja izmantot esošos pilnvarojumus, kas jau ir piešķirti Komisijai, ļaus rīkoties ar spēkā esošo regulējumu un bez īpaša papildu tiesību akta. Lai risinātu problēmas ar ražojumiem, kuriem trūkst drošības funkciju, ir īpašs mērķis tirgus uzraudzības iestādēm nodrošināt izpildes nodrošināšanas instrumentu, kas tām ļauj izdarīt korekcijas. Cits mērķis ir nodrošināt attiecīgo produktu vienoto tirgu, ko neskar atšķirīgi pašvaldību vai valstu noteikumi, kas palielina administratīvo slogu, sevišķi mazākiem uzņēmumiem. Galīgais mērķis ir ar skaidriem un samērīgiem noteikumiem, kas tiek efektīvi un vienveidīgi īstenoti visā ES, izveidot vienādus konkurences apstākļus.
            
            
               Nepieciešamība pēc iekšējā tirgus noteikumiem, kas ietver aizsardzības pasākumus pret nedrošiem produktiem un pakalpojumiem, ir uzsvērta Komisijas un Savienības augstā pārstāvja ārlietās un drošības politikas jautājumos 2020. gada 16. decembra kopīgajā paziņojumā par ES kiberdrošības stratēģiju digitālajai desmitgadei
                  11
               .
            
            
               2.PIRMS AKTA PIEŅEMŠANAS NOTIKUŠĀS APSPRIEŠANĀS
            
            
               Šīs iniciatīvas apspriešanas stratēģijā ir ņemti vērā visi iespējamie saistītie aspekti, arī attiecībā uz ietekmi uz sabiedrību (piemēram, patērētājiem un uzņēmējiem), valstu iestādēm, kopīgā tirgus piekļuves nosacījumiem un papildu ES tiesību aktu īstenošanu vai sinerģiju ar tiem. Ieinteresēto personu atsauksmes tika izmantotas papildus pierādījumiem, kas tika iegūti, izmantojot citus avotus (piemēram, dokumentu izpēti). 
            
            
               Attiecīgās ieinteresētās personas bija: valsts iestādes, kuru pārziņā datu apstrāde, krāpšanas novēršanu un/vai radioiekārtām, uzņēmēju apvienības, atsevišķi uzņēmēji, patērētāju organizācijas, pilsoņi, akadēmiskās/pētniecības iestādes un attiecīgās nevalstiskās organizācijas, pieteiktās struktūras, Eiropas standartizācijas organizācijas.
            
         
         
            
               Ir veikti šādi īpaši apspriešanās pasākumi:
            
            
               ·visas ieinteresētās personas četru nedēļu laikā varēja sniegt atsauksmes par sākotnējo ietekmes novērtējumu
                  12
               ;
            
            
               ·Komisijas Labāka regulējuma portālā ir sākta 12 nedēļu sabiedriskā apspriešana
                  13
               ;
            
            
               ·apspriešanā tika īpaši uzrunātas dalībvalstis, uzņēmēji (apvienības vai privātpersonas), patērētāju organizācijas, atbilstības novērtēšanas struktūras, patērētāji vai citi lietpratēji.
            
            
               Ieinteresētās personas tika aicinātas piedalīties arī mērķorientētajā aptaujā, ieskaitot tās, kas piedalījās Radioiekārtu ekspertu grupas sanāksmē. No tiem 56 izvēlējās atbildēt, aizpildot anketu. Šie 56 respondenti bija no 20 valstīm, to starpā 14 ES dalībvalstīm. Visvairāk atbilžu (14) tika saņemts no Beļģijas, tās gandrīz visas bija struktūras, kas pārstāv ražotājus vai patērētājus. Vācija bija nākamā plašāk pārstāvētā valsts ar 11 respondentiem, no kuriem lielākā daļa bija ražotāji. No valstīm, kas nav ES dalībvalstis, vislabāk pārstāvētas bija ASV – 5 respondenti, kas bija ražotāju un nozares struktūru apvienojums. Atbildējušo organizāciju lielums bija līdzsvarā. Lielās organizācijas bija ražotāji vai valsts pārvaldes iestādes, izņemot divas atbilstības novērtēšanas struktūras un vienu augstskolu. Daudzas sīkās organizācijas bija rūpnieku vai patērētāju apvienības. Mazās un vidējās organizācijas apvienoja visu veidu organizācijas.
            
            
               Atklātajā sabiedriskajā apspriešanā, kas ietvēra atklātus un slēgtus jautājumus, piedalījās pavisam 42 respondenti. Respondentu profils pēc valsts bija šāds:
            
            
               ·42 respondenti bija no 14 ES dalībvalstīm.
            
            
               ·Visvairāk atbilžu (8) tika saņemts no Vācijas, no tām septiņas bija no pilsoņiem.
            
            
               ·Sešas bija no Beļģijas, un tās visas bija ES līmeņa pārstāvības struktūras (piecas uzņēmumu apvienības un viena patērētāju apvienība).
            
            
               ·Sešas bija no Spānijas, no kurām četras bija valsts iestādes, divas – uzņēmumi.
            
            
               ·Neviens no respondentiem neatrodas ārpus ES.
            
            
               Respondentu profils pēc veida bija šāds:
            
            
               ·No 42 respondentiem nedaudz vairāk par pusi (22) bija pilsoņi.
            
            
               ·Pilsoņi bija no 10 ES dalībvalstīm. 
            
            
               ·No sešām valsts iestādēm četras bija no Spānijas un pa vienai – no Igaunijas un Īrijas.
            
            
               ·No septiņām uzņēmēju apvienībām piecas bija ES līmeņa struktūras Beļģijā.
            
            
               ·Seši uzņēmumi bija no piecām dažādām valstīm. Trīs bija sīkie, divi – mazie, viens – lielais uzņēmums.
            
            
               ·Vienīgā patērētāju organizācija bija ES līmeņa struktūra Beļģijā.
            
            
               2020. gada 18. septembrī un 2020. gada 17. novembrī notika apspriešanās ar Radioiekārtu ekspertu grupu (E03587) par sākotnējiem dokumentiem, kuros aplūkoti deleģētā akta galvenie punkti (piemērošanas joma, piemērojamie panti, izņēmumi, piemērošanas datums).
                   2021. gada 24. februārī ar šo ekspertu grupu apsprieda akta projektu. Radioiekārtu ekspertu grupā piedalās ES dalībvalstu un asociēto valstu iestādes, patērētāju apvienības, uzņēmēju apvienības, kas nodarbojas ar Atjaunojamo energoresursu direktīvu, Eiropas standartizācijas organizācijas. Saņemtās piezīmes ir publiski pieejamas CIRCABC
                  14
               , kur sanāksmju protokolos apkopotas arī ar šo saistītās apspriešanas.
            
            
               Daži politiski risinājumi tika noraidīti agrīnā posmā vai šīs iniciatīvas izstrādes laikā dažādu iemeslu dēļ, kā norādīts tālāk:
            
         
         
            
               ·Agrīnā posmā kā iespējams politisks risinājums tika apsvērts ieviest horizontālu tiesību aktu kiberdrošības jomā. Vairāki atsevišķi ražotāji un to nozares apvienības to ierosināja kā labāko politisko risinājumu, kas, viņuprāt, ļautu izvairīties no rezultātu, lietderības un efektivitātes daudzgabalainības. Tomēr, piemēram, Radioiekārtu ekspertu grupas diskusijās tika norādīts, ka, ņemot vērā likumdošanas termiņus, kas nepieciešami koplemšanas procedūrai, šāda iespēja var nebūt tik laicīga kā viens vai vairāki deleģētie akti saskaņā ar Atjaunojamo energoresursu direktīvu. 
            
            
               ·Brīdī, kad tika publicēts sākotnējais ietekmes novērtējums, Kiberdrošības akts vēl nebija pieņemts, tāpēc uz šo tiesību aktu nevarēja balstīt nevienu risinājumu. Turklāt kiberdrošības sertifikācijas shēmu izveide saskaņā ar šo tiesību aktu nerada nekādas juridiskas saistības attiecībā uz produktu laišanu tirgū. Kiberdrošības sertifikācija par sevi joprojām ir brīvprātīga darbība, un tā tika risināta saskaņā ar rūpniecības brīvprātīgām pieejām politikas risinājumu kontekstā.
            
            
               Visbeidzot, vēlākā posmā, t. i., pēc sākotnējā ietekmes novērtējuma publicēšanas, dažas dalībvalstis ierosināja pieņemt 3. panta 3. punkta pirmās daļas d) punktu saistībā ar tā e) un f) punktu, uzsverot visu trīs punktu pieņemšanas sinerģiju. Tā kā dalībvalstis un patērētāju asociācijas uzskatīja, ka 3. panta 3. punkta pirmās daļas d) punkta pieņemšana ir papildus 4. variantam, netika apsvērts atsevišķs risinājums 3. panta 3. punkta pirmās daļas d) punktam. 
            
            
               Turklāt, lai novērstu kiberdrošības riskus visos saistītajos produktos un saistītajos pakalpojumos un visā to darbmūžā, 2020. gada decembra kopīgajā paziņojumā “ES kiberdrošības stratēģija digitālajai desmitgadei”
                  15
                Komisija paziņoja, ka apsvērs visaptverošu pieeju, ieskaitot iespējamus jaunus horizontālos noteikumus, lai uzlabotu visu iekšējā tirgū pieejamo savienoto produktu un ar tiem saistīto pakalpojumu kiberdrošību. 
            
            
               3. TIESĪBU AKTA PROJEKTA SABIEDRISKĀ APSPRIEŠANA
            
            
               Pēc tiesību akta projekta apspriešanas ar Radioiekārtu ekspertu grupu tika uzsākta oficiāla 4 nedēļu ilga sabiedriskā apspriešana
                  16
               . Apspriešanā bez ierobežojumiem varēja piedalīties visi iedzīvotāji un ieinteresētās personas.
            
            
               Galīgais saņemto atbilžu skaits bija 26. Respondentu profils pēc valsts bija šāds:
            
            
               ·Visvairāk atbilžu (18) bija no Beļģijas.
            
            
               ·Tikai viena atbilde tika iesūtīta no valsts ārpus Eiropas Savienības (no Šveices).
            
            
               ·Pārējās atbildes tika saņemtas no Nīderlandes (4), Polijas (1), Vācijas (1) un Francijas (1).
            
            
               Respondentu profils pēc veida bija šāds:
            
            
               ·Lielāko daļu ieguldījumu (17) sniedza nozare.
            
            
               ·Patērētāji un nevalstiskās apvienības sniedza 3 atbildes.
            
            
               ·4 iedzīvotāji nosūtīja atsauksmes.
            
            
               ·Tika saņemtas 2 atsauksmes no Eiropas standartizācijas organizācijām.
            
            
               Izvērtējot šīs atbildes, tika secināts, ka turpmāk izklāstīto iemeslu dēļ nav nepieciešams grozīt akta projektu.
            
            
               ·Daži komentāri īpaši attiecās uz tehniskiem pasākumiem kiberdrošības apdraudējumu mazināšanai. Tomēr šis likums nenosaka tehniskus pasākumus, bet tikai nosaka pamatprasības. Viedokļi, kas pausti saņemtajos komentāros par šiem tehniskajiem jautājumiem, tiks ņemti vērā, izstrādājot atbalsta saskaņotos standartus.
            
            
               ·Dažas ieinteresētās personas pauda bažas par pienākumu iespējamo dublēšanos ar citiem ES tiesību aktiem. Šis tiesību akta projekts reglamentē to iekārtu laišanu tirgū, uz kurām attiecas darbības joma, un pārējā ES tiesiskajā regulējumā šis elements nav reglamentēts. Turklāt ar šo aktu nav paredzēts reglamentēt ne procesus vai pakalpojumus, ne arī pēcpārdošanas jautājumus, uz kuriem neattiecas Radioiekārtu direktīva.
            
            
               ·Viena nozares apvienība norādīja, ka, pēc tās domām, likums rada šķēršļus MVU. Kā norādīts ietekmes novērtējumā, turpmākie saskaņotie standarti nodrošinās tehniskos risinājumus. MVU palīdzēs tos attīstīt.
            
            
               ·Ir saņemtas vairākas piezīmes par izpratni par iekārtu kategorijām, kurām tiks piemērotas pamatprasības. “Ar internetu savienotas ierīces” definīcija ir plaši apspriesta attiecīgajā ekspertu grupā. Ierobežojot darbības jomu attiecībā uz paredzēto lietojumu, nevis tehniskajām iespējām, uz vairākām iekārtām tiesību akts neattieksies. No tehniskā viedokļa būtu iespējama saziņa internetā, un hakeri varētu izmantot šīs vājās vietas. Turklāt jēdziens “tīkls” ir skaidrs un ietver internetu.
            
         
         
            
               ·Dažas nozaru asociācijas pauda bažas par tehnoloģiskās neitralitātes principu, jo uz iekārtām, kuras savieno vadi, šis likums neattiecas. Ietekmes novērtējums apstiprina, ka iekārtas, kuras savieno vadi, rada lielāku risku kiberdrošības ziņā, un tāpēc attiecībā uz šīm radioiekārtām būtu jāīsteno īpaši politikas pasākumi.
            
            
               ·Nozares apvienība norādīja, ka likums neattiecas uz visām iekārtām, ko izmanto bērni. Šajā ziņā bērnu privātās dzīves aizsardzību nodrošina ar pienākumiem, kas uzlikti ar internetu savienotu iekārtu, rotaļlietu un bērnu aprūpes iekārtu ražotājiem (pēdējo divu pat tad, ja tās nespēj sazināties internetā). Radioiekārtas, ko izmanto bērni, lielā mērā ir iekļautas iepriekš minētajās kategorijās.
            
            
               ·Visbeidzot, vairums ieinteresēto personu pauda bažas par pārejas periodu, uzskatot to par pārāk īsu vai pārāk ilgu. Tiek uzskatīts, ka 30 mēnešu pārejas periods ļaus rast pareizo līdzsvaru starp nepieciešamību steidzami uzlabot radioiekārtu kiberdrošības līmeni Eiropas tirgū un nepieciešamību dot ražotājiem pietiekami daudz laika savu produktu pielāgošanai.
            
            
               4.DELEĢĒTĀ AKTA JURIDISKIE ASPEKTI
            
            
               Šīs deleģētās regulas mērķis ir RED 3. panta 3. punkta pirmās daļas d), e) un f) punktā
                  17
                izklāstītās pamatprasības, kas attiecas uz kiberdrošības elementiem, padarīt piemērojamas radioiekārtu kategorijām, kuras rada kiberdrošības apdraudējumu.
            
            
               Precīzāk, tajā noteikts, ka RED 3. panta 3. punkta pirmās daļas d), e) un f) punkts piemērojami internetam pieslēgtām radioiekārtām, kas definētas 1. pantā, ievērojot noteiktus izņēmumus, kas norādīti deleģētajā aktā.
            
            
               Tajā arī noteikts, ka RED 3. panta 3. punkta pirmās daļas e) punktu piemēro valkājamām radioiekārtām, rotaļlietām, kas ir arī radioiekārtas, un bērnu aprūpes radioiekārtām neatkarīgi no tā, vai tās ir vai nav savienotas ar internetu, ievērojot dažus deleģētajā aktā norādītos izņēmumus.
            
            
               Deleģētā regula atbilst principiem, kas noteikti dažādos attiecīgos ES tiesību aktos, it īpaši ES tiesību aktos kiberdrošības jomā.
            
            
               Ddeleģētās regulas piemērošanas sākums ir 30 mēnešus pēc spēkā stāšanās dienas, tāpēc deleģētā regula neietekmēs radioiekārtas, kas laistas Savienības tirgū pirms minētās piemērošanas sākuma.
            
            
               Deleģētā regula neietekmē ES budžetu.
            
            
               KOMISIJAS DELEĢĒTĀ REGULA (ES) …/..
            
            
               (29.10.2021)
            
            
               kas papildina Eiropas Parlamenta un Padomes Direktīvu 2014/53/ES attiecībā uz minētās direktīvas 3. panta 3. punkta pirmās daļas d), e) un f) punktā norādīto pamatprasību piemērošanu
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2014/53/ES (2014. gada 16. aprīlis) par dalībvalstu tiesību aktu saskaņošanu attiecībā uz radioiekārtu pieejamību tirgū un ar ko atceļ Direktīvu 1999/5/EK
                  18
               , it īpaši tās 3. panta 3. punkta otro daļu sasaistē ar 3. panta 3. punkta pirmās daļas d), e) un f) punktu,
            
            
               tā kā:
            
            
               (1)Tīkla vai tā darbības aizsardzība pret kaitējumu, lietotāja un abonenta persondatu un privātuma aizsardzība un aizsardzība pret krāpšanu ir elementi, kas atbalsta aizsardzību no kiberdrošības apdraudējuma.
            
            
               (2)Direktīvas 2014/53/ES 13. apsvērumā norādīts, ka radioiekārtu lietotāju un abonentu persondatu un privātuma aizsardzību un aizsardzību pret krāpšanu var uzlabot ar īpašām radioiekārtu funkcijām. Tādējādi saskaņā ar šo apsvērumu attiecīgos gadījumos radioiekārtas projektējamas tā, lai tām darbotos šīs funkcijas.
            
         
         
            
               (3)Nākamajos gados svarīga loma Savienības digitālās ekonomikas un sabiedrības attīstībā būs 5G, kas potenciāli ietekmēs gandrīz visus Savienības pilsoņu dzīves aspektus. Dokumentā, kas saucas “5G tīklu kiberdrošība. ES riska mazināšanas pasākumu kopums”
                  19
               , noteikta iespējama kopīga pasākumu virkne, kas spētu mazināt 5G tīklu galveno kiberdrošības risku, un doti norādījumi par to pasākumu atlasi, kuriem riska mazināšanas plānos valsts un Savienības līmenī piešķirama prioritāte. Papildus minētajiem pasākumiem ļoti svarīgi ir ievērot saskaņotu pieeju pamatprasībām, kas attiecas uz kiberdrošības aizsardzības elementiem, kurus 5G radioiekārtām piemēro, kad tās laiž Savienības tirgū.
            
            
               (4)Drošības līmenim, kas piemērojams saskaņā ar Savienības pamatprasībām, kuras izklāstītas 3. panta 3. punkta pirmās daļas d), e) un f) punktā, lai nodrošinātu tīkla aizsardzību, persondatu aizsardzības un privātuma aizsardzības garantijas un aizsardzību pret krāpšanu, nav jāapdraud augstais drošības līmenis, kas valsts līmenī tiek prasīts no decentralizētiem viedtīkliem enerģētikas jomā, kur jāizmanto viedskaitītāji, uz kuriem attiecas minētās prasības, un 5G tīkla iekārtām, ko izmanto publisko elektronisko sakaru tīklu nodrošinātāji un publiski pieejamu elektronisko sakaru pakalpojumu sniedzēji Direktīvas (ES) 2018/1972 nozīmē.
            
            
               (5)Ir paustas arī bažas sakarā ar kiberdrošības risku pieaugumu, ko rada tas, ka speciālisti un patērētāji, to vidū bērni, arvien vairāk izmanto radioiekārtas, kuras: i) spēj pašas sazināties internetā neatkarīgi no tā, vai sazinās tieši vai caur citu iekārtu (“internetam pieslēgtas radioiekārtas”), proti, tādas internetam pieslēgtas iekārtas izmanto protokolus, kas nepieciešami datu apmaiņai ar internetu tieši vai caur starpiekārtām; ii) ir rotaļlietas ar radiofunkciju, kuras ietilpst arī Eiropas Parlamenta un Padomes Direktīvas 2009/48/EK
                  20
                darbības jomā, vai ir projektētas vai paredzētas tikai bērnu aprūpei, piemēram, bērnu uzraudzīšanai; iii) ir projektētas vai paredzētas tikai vai ne tikai valkāšanai, piesprādzēšanai vai karināšanai pie kādas cilvēka ķermeņa daļas (ieskaitot galvu, kaklu, rumpi, rokas, plaukstas, kājas un pēdas) vai apģērba gabalam (ieskaitot galvassegas, cimdus un apavus), ko valkā cilvēki, piemēram, radioiekārtas rokas pulksteņa, gredzena, aproces, galvas tālruņa, austiņu vai aceņu veidā (turpmāk “valkājamas radioiekārtas”). 
            
            
               (6)Šajā sakarā par internetam pieslēgtām radioiekārtām uzskatāmas visas bērnu aprūpes radioiekārtas, radioiekārtas, uz kurām attiecas Direktīva 2009/48/EK, un valkājamas radioiekārtas, kuras pašas spēj sazināties internetā tieši vai caur citu iekārtu. Piemēram, implanti nav uzskatāmi par valkājamām radioiekārtām, jo tie netiek uzvilkti, piesprādzēti vai piekarināti kādai cilvēka ķermeņa daļai vai apģērbam. Taču implanti jāuzskata par internetam pieslēgtām radioiekārtām, ja tie spēj paši sazināties internetā, neatkarīgi no tā, vai tie sazinās tieši vai caur citu iekārtu.
            
            
               (7)Ņemot vērā problēmas ar to, ka radioiekārtas nenodrošina aizsardzību pret kiberdrošības riska elementiem, attiecībā uz radioiekārtām, kuras ietilpst noteiktās kategorijās vai klasēs, ir jāpadara piemērojamas Direktīvas 2014/53/ES pamatprasības, kas saistītas ar aizsardzību pret kaitējumu tīklam, lietotāju un abonentu persondatu un privātuma aizsardzību un aizsardzību pret krāpšanu. 
            
            
               (8)Direktīva 2014/53/ES attiecas uz ražojumiem, kas atbilst “radioiekārtu” definīcijai minētās direktīvas 2. pantā, ievērojot specifiskus izņēmumus, kas noteikti minētās direktīvas 1. panta 2. un 3. punktā. Lai gan radioiekārtu definīcija Direktīvas 2014/53/ES 2. pantā attiecas uz iekārtām, kas spēj sazināties radioviļņos, nevienā Direktīvas 2014/53/ES prasībā radioiekārtu radiosakaru funkcijas nav nošķirtas no funkcijām, kas nav radiosakaru funkcijas, tāpēc visiem iekārtu aspektiem un detaļām jāatbilst šajā deleģētajā regulā noteiktajām pamatprasībām. 
            
            
               (9)Runājot par kaitējumu tīklam vai tā darbībai un par tīkla resursu ļaunprātīgu izmantošanu, pakalpojumu nepieļaujamu pasliktināšanos var izraisīt internetam pieslēgtas radioiekārtas, kuras nenodrošina, ka tīkliem netiek nodarīts kaitējums un tie netiek ļaunprātīgi izmantoti. Piemēram, uzbrucējs var ļaunprātīgi pārplūdināt interneta tīklu, lai apturētu likumīgu tīkla datplūsmu, pārrautu savienojumus starp diviem radiotehnikas ražojumiem, tādējādi neļaujot saņemt pakalpojumu, liegtu kādai personai saņemt pakalpojumu, pārrautu pakalpojuma sniegšanu noteiktai sistēmai vai personai vai traucētu informēšanu. Tādējādi tiešsaistes pakalpojumu pasliktināšanās var izraisīt ļaunprātīgus kiberuzbrukumus, kas radīs augstākas izmaksas, neērtības vai risku operatoriem, pakalpojumu sniedzējiem vai lietotājiem. Tāpēc uz internetam pieslēgtām radioiekārtām jāattiecina Direktīvas 2014/53/ES 3. panta 3. punkta pirmās daļas d) punkts, kur noteikts, ka radioiekārtas nedrīkst kaitēt tīklam un tā darbībai vai ļaunprātīgi izmantot tīkla resursus, tādējādi izraisot nepieņemamu pakalpojuma pasliktināšanos.
            
            
               (10)Ir paustas bažas arī par internetam pieslēgtu radioiekārtu lietotāja un abonenta persondatu un privātuma aizsardzību, ņemot vērā šo radioiekārtu spēju ierakstīt, glabāt un kopīgot informāciju, mijdarboties ar lietotājiem, arī bērniem, ja šajās radioiekārtās ir iebūvēti skaļruņi, mikrofoni un citi sensori. Bažas galvenokārt attiecas uz šo radioiekārtu spēju ierakstīt fotoattēlus, video, vietas datus, ar spēlēm saistītus datus, kā arī pulsu, miega paradumus vai citus persondatus. Piemēram, sīkākiem radioiekārtu iestatījumiem var piekļūt ar noklusējuma paroli, ja pieslēgums vai dati nav šifrēti vai nav izveidots drošs autentifikācijas mehānisms.
            
            
               (11)Tāpēc ir svarīgi, lai internetam pieslēgtās radioiekārtās, kas tiek laistas Savienības tirgū, būtu iestrādāti aizsardzības pasākumi, kas nodrošina persondatu un privātuma aizsardzību, ja tās spēj apstrādāt persondatus, kas definēti Regulas (ES) 2016/679
                  21
                4. panta 1. punktā, vai datus, kas definēti Direktīvas 2002/58/EK
                  22
                2. panta b) un c) punktā. Tāpēc internetam pieslēgtām radioiekārtām piemērojams Direktīvas 2014/53/ES 3. panta 3. punkta pirmās daļas e) punkts.
            
            
               (12)Turklāt persondatu un privātuma aizsardzības ziņā bērnu aprūpes radioiekārtas, radioiekārtas, uz kurām attiecas Direktīva 2009/48/EK, un valkājamas radioiekārtas rada drošības apdraudējumu pat tad, ja nav interneta pieslēguma. Persondatus var pārtvert, ja radioiekārtas izstaro vai uztver radioviļņus un trūkst aizsardzības pasākumu, kas nodrošina persondatu un privātuma aizsardzību. Bērnu aprūpes radioiekārtas, radioiekārtas, uz kurām attiecas Direktīva 2009/48/EK, un valkājamās radioiekārtas laika gaitā var uzraudzīt un ierakstīt daudzus lietotāja sensitīvos datus (persondatus) un tos pārsūtīt, izmantojot sakaru tehnoloģijas, kas var nebūt drošas. Bērnu aprūpes radioiekārtām, radioiekārtām, uz kurām attiecas Direktīva 2009/48/EK, un valkājamām radioiekārtām jānodrošina arī persondatu un privātuma aizsardzība, ja tās spēj Regulas (ES) 2016/679 4. panta 2. punkta nozīmē apstrādāt persondatus, kas definēti Regulas (ES) 2016/679 4. panta 1. punktā, vai satiksmes datus un vietas datus, kas definēti Direktīvas 2002/58/EK 2. panta b) un c) punktā. Tāpēc minētajām radioiekārtām piemērojams Direktīvas 2014/53/ES 3. panta 3. punkta pirmās daļas e) punkts.
            
            
               (13)Runājot par krāpšanu, informāciju ar persondatiem var izzagt no internetam pieslēgtām radioiekārtām, kuras nenodrošina aizsardzību pret krāpšanu. Specifiski krāpšanas veidi apdraud internetam pieslēgtās radioiekārtas, kad tās izmanto maksāšanai internetā. Izmaksas var būt augstas un attiecas ne tikai uz personu, kura cietusi no krāpšanas, bet arī uz visu sabiedrību (piemēram, policijas izmeklēšanas izmaksas, cietušo apkalpošanas izmaksas, tiesvedības izmaksas atbildības noteikšanai). Tādēļ ir nepieciešams nodrošināt uzticamus darījumus un minimalizēt finansiāla zaudējuma risku internetam pieslēgtu radioiekārtu lietotājiem, kuri maksā no šīm radioiekārtām, un no tām veiktā maksājuma saņēmējam.
            
            
               (14)Internetam pieslēgtām radioiekārtām, kas laistas Savienības tirgū, jāatbalsta funkcijas, kas nodrošina aizsardzību pret krāpšanu, ja tās dod iespēju turētājam vai lietotājam pārskaitīt naudu, monetāro vērtību vai virtuālo valūtu, kas definēta Eiropas Parlamenta un Padomes Direktīvas (ES) 2019/713
                  23
                2. panta d) punktā. Tāpēc minētajām radioiekārtām piemērojams Direktīvas 2014/53/ES 3. panta 3. punkta pirmās daļas f) punkts.
            
            
               (15)Eiropas Parlamenta un Padomes Regulā (ES) 2017/745
                  24
                ir noteikumi par medicīniskajām ierīcēm, un Eiropas Parlamenta un Padomes Regulā (ES) 2017/746
                  25
                ir noteikumi par in vitro diagnostikas medicīniskajām ierīcēm. Gan Regulā (ES) 2017/745, gan Regulā (ES) 2017/746 ir aplūkoti noteikti kiberdrošības riska elementi, kas saistīti ar Direktīvas 2014/53/ES 3. panta 3. punkta pirmās daļas d), e) un f) punktā aplūkoto risku. Tāpēc radioiekārtām, uz kurām attiecas kāda no minētajām regulām, nav jāietilpst radioiekārtu kategorijās vai klasēs, kurām jāizpilda Direktīvas 2014/53/ES 3. panta 3. punkta pirmās daļas d), e) un f) punktā noteiktās pamatprasības. 
            
            
               (16)Eiropas Parlamenta un Padomes Regulā (ES) 2019/2144
                  26
                ir noteiktas transportlīdzekļu, to sistēmu un sastāvdaļu tipa apstiprināšanas prasības. Bez tam Eiropas Parlamenta un Padomes Regulas (ES) 2018/1139
                  27
                galvenais mērķis ir izveidot un uzturēt vienādi augstu civilās aviācijas drošības līmeni Savienībā. Turklāt Eiropas Parlamenta un Padomes Direktīvā (ES) 2019/520
                  28
                ir nosacījumi ceļu lietošanas maksas elektroniskās iekasēšanas sistēmu savstarpējai izmantojamībai un informēšanas par ceļu lietošanas maksas nesamaksāšanu pārrobežu apmaiņas veicināšanai Savienībā. Regulas (ES) 2019/2144 un (ES) 2018/1139 un Direktīva (ES) 2019/520 attiecas uz kiberdrošības riska elementiem, kas saistās ar Direktīvas 2014/53/ES 3. panta 3. punkta pirmās daļas e) un f) punktā noteikto risku. Tāpēc radioiekārtām, uz kurām attiecas Regulas (ES) 2019/2144 un (ES) 2018/1139 vai Direktīva (ES) 2019/520, nav jāietilpst radioiekārtu kategorijās vai klasēs, kurām jāizpilda Direktīvas 2014/53/ES 3. panta 3. punkta pirmās daļas e) un f) punktā noteiktās pamatprasības.
            
            
               (17)Direktīvas 2014/53/ES 3. pantā ir noteiktas pamatprasības, kuras ekonomikas dalībniekiem ir jāizpilda. Lai atvieglotu atbilstības minētajām prasībām novērtēšanu, tajā paredzēts pieņēmums par to radioiekārtu atbilstību, kuras atbilst brīvprātīgi saskaņotajiem standartiem, kas pieņemti saskaņā ar Eiropas Parlamenta un Padomes Regulu (ES) Nr. 1025/2012
                  29
                ar mērķi formulēt detalizētas minēto prasību tehniskās specifikācijas. Specifikācijās tiks ņemts vērā un risināts riska līmenis, kas atbilst katrai šīs regulas aptvertajai radioiekārtu kategorijai vai klasei paredzētajam lietojumam.
            
            
               (18)Jādod ekonomikas dalībniekiem pietiekami daudz laika, lai tie varētu pielāgoties šīs regulas prasībām. Tādēļ šīs regulas piemērošana jāatliek uz vēlāku laiku. Šī regula neliedz ekonomikas dalībniekiem to ievērot no tās spēkā stāšanās brīža.
            
            
               (19)Veicot šajā regulā izklāstīto pasākumu priekšdarbus, Komisija ir rīkojusi attiecīgas konsultācijas un apspriedusies ar Radioiekārtu ekspertu grupu, 
            
            
               IR PIEŅĒMUSI ŠO REGULU.
            
            
               1. pants
            
            
               1. Direktīvas 2014/53/ES 3. panta 3. punkta pirmās daļas d) punktā noteikto pamatprasību piemēro visām radioiekārtām, kas spēj sazināties internetā, neatkarīgi no tā, vai tās sazinās tieši vai caur citu iekārtu (“internetam pieslēgtām radioiekārtām”).
            
         
         
            
               2. Direktīvas 2014/53/ES 3. panta 3. punkta pirmās daļas e) punktā noteikto pamatprasību piemēro visām tālāk minētajām radioiekārtām, ja tās Regulas (ES) 2016/679 4. panta 2. punkta nozīmē spēj apstrādāt persondatus, kas definēti Regulas (ES) 2016/679 4. panta 1. punktā, vai satiksmes un atrašanās vietas datus, kas definēti Direktīvas 2002/58/EK 2. panta b) un c) punktā:
            
            
               (a)internetam pieslēgtas radioiekārtas, kas nav b), c) vai d) punktā minētās iekārtas; 
            
            
               (b)radioiekārtas, kas projektētas vai paredzētas tikai bērnu aprūpei;
            
            
               (c)radioiekārtas, uz kurām attiecas Direktīva 2009/48/EK;
            
            
               (d)radioiekārtas, kas projektētas vai paredzētas tikai vai ne tikai valkāšanai, piesprādzēšanai vai piekarināšanai pie kā tālāk minēta:
            
            
               (i)cilvēka ķermeņa daļām, ieskaitot galvu, kaklu, rumpi, rokas, plaukstas, kājas un pēdas;
            
            
               (ii)apģērba, ieskaitot galvassegas, cimdus un apavus, ko valkā cilvēki;
            
            
               3. Direktīvas 2014/53/ES 3. panta 3. punkta pirmās daļas f) punktā noteikto pamatprasību piemēro visām internetam pieslēgtām radioiekārtām, ja tās ļauj turētājam vai lietotājam pārskaitīt naudu, monetāro vērtību vai virtuālo valūtu, kas definēta Direktīvas (ES) 2019/713 2. panta d) punktā.
            
            
               2. pants
            
            
               1. Atkāpjoties no 1. panta, Direktīvas 2014/53/ES 3. panta 3. punkta pirmās daļas d), e) un f) punktā izklāstītās pamatprasības nepiemēro radioiekārtām, uz kurām attiecas arī kāds no šiem Savienības tiesību aktiem:
            
            
               (a)Regula (ES) 2017/745;
            
            
               (b)Regula (ES) 2017/746.
            
            
               2. Atkāpjoties no 1. panta 2. un 3. punkta, Direktīvas 2014/53/ES 3. panta 3. punkta pirmās daļas e) un f) punktā noteiktās pamatprasības nepiemēro radioiekārtām, uz kurām attiecas arī kāds no šiem Savienības tiesību aktiem:
            
            
               (a)Regula (ES) 2018/1139; 
            
            
               (b)Regula (ES) 2019/2144; 
            
            
               (c)Direktīva (ES) 2019/520.
            
            
               3. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no .. [lūdzam OP ievietot datumu – 30 mēneši pēc šīs regulas spēkā stāšanās dienas].
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē, 29.10.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Padomes secinājumi par 5G nozīmi Eiropas ekonomikā un nepieciešamību mazināt ar 5G saistītos drošības riskus, 
                  https://www.consilium.europa.eu/media/41595/st14517-en19.pdf
                  . Padomes secinājumi par 5G nozīmi Eiropas ekonomikā un nepieciešamību mazināt ar 5G saistītos drošības riskus, 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                  . 
                  https://www.forbrukerradet.no/siste-nytt/connected-toys-violate-consumer-laws/
                  .
                        
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (2)
                  
                        Galvenie no tiem: i) Vispārīgā datu aizsardzības regula (ES) 2016/679 (VDAR), ii) Direktīva 2002/58/EK par privāto dzīvi un elektroniskajiem sakariem (E-privātuma direktīva), iii) Regula (ES) 2019/881 jeb “Kiberdrošības akts”, iv) Direktīva (ES) 2019/713 par krāpšanas un viltošanas apkarošanu attiecībā uz bezskaidras naudas maksāšanas līdzekļiem jeb “Bezskaidras naudas maksājumu direktīva”, v) Direktīva 2013/40/ES par uzbrukumiem informācijas sistēmām (Kiberuzbrukumu direktīva), vi) Direktīva (ES) 2016/1148 par tīklu un informācijas sistēmu drošību (TIS direktīva) un vii) Regula (ES) 910 (2014) par elektronisko identifikāciju un uzticamības pakalpojumiem elektroniskos darījumos iekšējā tirgū (eIDAS Regula).
               
               
                  
                     (3)
                  
                        
                  https://www.forbrukerradet.no/siste-nytt/connected-toys-violate-consumer-laws/
                  .
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (5)
                  
                        Eiropas Parlamenta un Padomes Direktīva 2014/53/ES (2014. gada 16. aprīlis) par dalībvalstu tiesību aktu saskaņošanu attiecībā uz radioiekārtu pieejamību tirgū un ar ko atceļ Direktīvu 1999/5/EK (OV L 153, 22.5.2014., 62.–106. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2019/2144 (2019. gada 27. novembris) par prasībām mehānisko transportlīdzekļu un to piekabju un šiem transportlīdzekļiem paredzētu sistēmu, sastāvdaļu un atsevišķu tehnisko vienību tipa apstiprināšanai attiecībā uz to vispārīgo drošību un transportlīdzekļa braucēju un neaizsargāto ceļu satiksmes dalībnieku aizsardzību, ar ko groza Eiropas Parlamenta un Padomes Regulu (ES) 2018/858 un atceļ Eiropas Parlamenta un Padomes Regulas (EK) Nr. 78/2009, (EK) Nr. 79/2009 un (EK) Nr. 661/2009 un Komisijas Regulas (EK) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 un (ES) 2015/166 (OV L 325, 16.12.2019., 1. lpp.). 
               
               
                  
                     (7)
                  
                        Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (OV L 212, 22.8.2018., 1. lpp.). 
               
               
                  
                     (8)
                  
                        Eiropas Parlamenta un Padomes Direktīva (ES) 2019/520 (2019. gada 19. marts) par ceļu lietotāju nodevu elektroniskās iekasēšanas sistēmu savstarpēju izmantojamību un informācijas par ceļu lietošanas maksu nesamaksāšanu pārrobežu apmaiņas veicināšanu Savienībā (OV L 91, 29.3.2019., 45. lpp.).
               
               
                  
                     (9)
                  
                        Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
               
               
                  
                     (10)
                  
                        Eiropas Parlamenta un Padomes Direktīva 2002/58/EK (2002. gada 12. jūlijs) par personas datu apstrādi un privātās dzīves aizsardzību elektronisko komunikāciju nozarē (Direktīva par privāto dzīvi un elektroniskajiem sakariem) (OV L 201, 31.7.2002., 37. lpp.). 
               
               
                  
                     (11)
                  
                        JOIN/2020/18 final. 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys
                  . 
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation
                  . 
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                  . 
               
               
                  
                     (15)
                  
                        JOIN/2020/18 final.
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Internetam-piesledzamas-radioiekartas-un-valkajamas-radioiekartas_lv.
               
               
                  
                     (17)
                  
                        d) tīkla aizsardzība, e) persondatu aizsardzība, f) privātums un aizsardzība pret krāpšanu.
               
               
                  
                     (18)
                  
                        OV L 153, 22.5.2014., 62. lpp.
               
               
                  
                     (19)
                  
                        Cybersecurity of 5G networks - EU Toolbox of risk mitigating measures, 2020. gada 29. janvāris. https://ec.europa.eu/digital-singlemarket/en/nis-cooperation-group.
               
               
                  
                     (20)
                  
                        Eiropas Parlamenta un Padomes Direktīva 2009/48/EK (2009. gada 18. jūnijs) par rotaļlietu drošumu (OV L 170, 30.6.2009., 1. lpp.).
               
               
                  
                     (21)
                  
                  
                        Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.). 
                  
               
               
                  
                     (22)
                  
                        Eiropas Parlamenta un Padomes Direktīva 2002/58/EK (2002. gada 12. jūlijs) par personas datu [persondatu] apstrādi un privātās dzīves aizsardzību elektronisko komunikāciju [sakaru] nozarē (Direktīva par privāto dzīvi un elektroniskajiem sakariem) (OV L 201, 31.7.2002., 37. lpp.). 
               
               
                  
                     (23)
                  
                        Eiropas Parlamenta un Padomes Direktīva (ES) 2019/713 (2019. gada 17. aprīlis) par krāpšanas un viltošanas apkarošanu attiecībā uz bezskaidras naudas maksāšanas līdzekļiem un ar ko aizstāj Padomes Pamatlēmumu 2001/413/TI (OV L 123, 10.5.2019., 18. lpp.).
               
               
                  
                     (24)
                  
                        Eiropas Parlamenta un Padomes Regula (ES) 2017/745 (2017. gada 5. aprīlis), kas attiecas uz medicīniskām ierīcēm, ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un atceļ Padomes Direktīvas 90/385/EEK un 93/42/EEK (OV L 117, 5.5.2017., 1. lpp.). 
               
               
                  
                     (25)
                  
                        Eiropas Parlamenta un Padomes Regula (ES) 2017/746 (2017. gada 5. aprīlis) par in vitro diagnostikas medicīniskām ierīcēm un ar ko atceļ Direktīvu 98/79/EK un Komisijas Lēmumu 2010/227/ES (OV L 117, 5.5.2017., 176. lpp.).
               
               
                  
                     (26)
                  
                        Eiropas Parlamenta un Padomes Regula (ES) 2019/2144 (2019. gada 27. novembris) par prasībām mehānisko transportlīdzekļu un to piekabju un šiem transportlīdzekļiem paredzētu sistēmu, sastāvdaļu un atsevišķu tehnisko vienību tipa apstiprināšanai attiecībā uz to vispārīgo drošību un transportlīdzekļa braucēju un neaizsargāto ceļu satiksmes dalībnieku aizsardzību, ar ko groza Eiropas Parlamenta un Padomes Regulu (ES) 2018/858 un atceļ Eiropas Parlamenta un Padomes Regulas (EK) Nr. 78/2009, (EK) Nr. 79/2009 un (EK) Nr. 661/2009 un Komisijas Regulas (EK) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 un (ES) 2015/166 (OV L 325, 16.12.2019., 1. lpp.).
               
               
                  
                     (27)
                  
                        Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (OV L 212, 22.8.2018., 1. lpp.). 
               
               
                  
                     (28)
                  
                        Eiropas Parlamenta un Padomes Direktīva (ES) 2019/520 (2019. gada 19. marts) par ceļu lietotāju nodevu elektroniskās iekasēšanas sistēmu savstarpēju izmantojamību un informācijas par ceļu lietošanas maksu nesamaksāšanu pārrobežu apmaiņas veicināšanu Savienībā (OV L 91, 29.3.2019., 45. lpp.).
               
               
                  
                     (29)
                  
                        Eiropas Parlamenta un Padomes Regula (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (OV L 316, 14.11.2012., 12. lpp.).